Private ekonomie steier, maar ledige staatsamptenare skép – DA‘n Betoging in Kaapstad oor die afsonderingsregulasies wat die gasvryheidbedryf lamlê. Terwyl meer as drie miljoen mense in die private sektor na raming weens die afsonderingstydperk reeds hul werk kwyt is en ŉ vyfde van werkers in die private sektor in Junie geen salaris ontvang het nie, het meer as 80 000 staatsdiensamptenare volgens die DA in hierdie tyd hul volle vergoeding gekry – sonder om ŉ vinger te verroer. Dr. Leon Schreiber, die DA se woordvoerder oor staatsdiens en administrasie, sê die gemiddelde salaris in die staatsdiens is R393 000 per jaar, oftewel R32 750 per maand. “Dit beteken oor die afgelope vier maande se afsonderingskrisis het die ANC meer as R11 miljard in belastingbetalers se geld bestee aan die salarisse van minstens 84 000 staatsamptenare wie se werkladings beduidend verminder is.” Schreiber sê die minister van staatsdiens en administrasie, Senzo Mchunu, het dit vantevore onomwonde in die parlement gestel dat “alle staatsdiensamptenare tydens die nasionale afsonderingstydperk hul volle salarisse sal ontvang” selfs al doen hulle geen werk nie. Mchunu het ook besonderhede verskaf oor die meer as 84 000 werkers wie se werkladings op vlak 4 en 5 van die afsonderingstydperk beduidend verminder is. (Argieffoto) “Om die volle omvang van die ANC se vasbeslotenheid om sy staatsdiensnetwerk van patronaatskap te bly voer te begryp, moet in ag geneem word dat R11 miljard wat oor die afgelope vier maande vermors is op staatsamptenare wat nie werk nie, neerkom op 15,7% van die $4,3 miljard (R76 miljard) wat die regering onlangs gedwing was om [by die Internasionale Monitêre Fonds] te leen.” Die DA gaan Mchunu nou vra waarom die regering nie van sy nie-noodsaaklike werkers verwag het om van die Werkloosheidsversekeringsfonds (WVF) se TERS-fonds te eis op dieselfde manier wat hy diegene in die private sektor gedwing het om dit te doen nie. “As die regering so vol vertroue was dat TERS werkers voldoende vir verlore inkomste kon vergoed, waarom hy het geweier dat nie-noodsaaklike kaders hul salarisse opgee en nie soos werkers in die private sektor van TERS eis nie?” Schreiber sê dit is niks minder nie as ŉ skande dat die ANC doelbewus die inkomste van minstens drie miljoen werkers in die private sektor verwoes het, terwyl hy terselfdertyd verseker het staatsamptenare wat niks doen nie, word ten volle daarvoor vergoed.